Bulls byt weer in die stofToulouse het die Bulls met 33 – 9 geklop. Foto: Twitter. In die kort tydperk waarin Tukkies na die Varsityskild-kompetisie gerelegeer is en die Curriebekerspan teen die Griffons in Welkom verloor het, het die Bulls sopas met 33 – 9 die onderspit teen Toulouse in ŉ Kampioenebeker-wedstryd gedelf. Dit was die Pretorianers se soveelste nederlaag op ŉ streep in die verskillende kompetisies en hul Kampioenebeker-veldtog is ook nou iets van die verlede. Ja, Ruan Nortjé se span was weliswaar sommer vóór die afskop al met sy rug teen die muur teen die sterbelaaide Toulouse, maar ŉ mens het gehoop dat hulle ŉ haas uit die hoed kon pluk. Soos wat hulle verlede jaar teen Leinster in Dublin gedoen het. Die Bulls het eintlik ŉ goeie aanloop tot dié moeilike wegwedstryd geniet. ŉ Reënbui het seepgladde hanteerwerk bemoeilik en hulle het hul man op die verdediging gestaan. Chris Smith het die eerste punte van die kragmeting aangeteken toe hy ŉ strafskoppoging oor die dwarslat gejaag het, maar daarna het swak dissipline en die skeidsregtersfluitjie die momentumpendulum in die tuisspan se rigting geswaai. Ná 27 minute se spel het die Bulls reeds ses strafskoppe afgestaan (teenoor die een van die tuisspan) terwyl Harold Vorster ook met ŉ geel kaart van die veld gestuur is. Tog het hulle nie gaan lê nie en Toulouse kon slegs ŉ rustydvoorsprong van 12 – 6 geniet. Die son het egter in die tweede helfte op Antoine Dupont, Romain Ntamack en Thomas Ramos begin skyn en die tuisspan was op sy aanvallende beste. Twee vinnige drieë het skielik die voorsprong na 26 – 9 gerek en daarna was dit eenrigtingverkeer soos wat hulle die Bulls onder druk geplaas het. Kurt-Lee Arendse, Elrigh Louw en Nortjé het hul bes gedoen om sake vir die besoekers te beredder, maar ná 80 minute se spel was dit net nóg ŉ wedstryd waarin die Bulls tweede gekom het. Dit is tyd dat die Pretorianers hierdie verloorgewoonte laat staan. A dominant Stade Toulouse second-half effort saw them brush aside the Blue Bulls ???? They go through to the quarter-finals ???? pic.twitter.com/SubRGKtINP — SuperSport ???? (@SuperSportTV) April 2, 2023